Forslag til RÅDETS FORORDNING om indførelse af en endelig antidumpingtold på importen af visse typer folie af aluminium med oprindelse i Folkerepublikken Kina og Rusland

(forelagt af Kommissionen)

BEGRUNDELSE

Den 18. november 1999 blev der indledt en antidumpingprocedure vedrørende importen til Fællesskabet af husholdningsfolie af aluminium med oprindelse i Folkerepublikken Kina og Rusland.

Der blev ikke indført midlertidige antidumpingforanstaltninger, da visse forhold vedrørende undersøgelsen af dumping for Ruslands vedkommende samt årsagssammenhængen mellem den pågældende import og EF-erhvervsgrenens situation måtte undersøges yderligere. Der blev sendt endnu en anmodning om oplysninger til den russiske eksporterende producent.

Anmodningen fra den kinesiske eksporterende producent om markedsøkonomisk behandling og individuel behandling blev afvist, da der forekom statslig indblanding. For så vidt angår Folkerepublikken Kina blev den normale værdi derfor fastsat på grundlag af oplysninger fra en producent af folie af aluminium i USA, der ansås for at være et passende referenceland.

Den russiske eksportør blev indrømmet markedsøkonomisk behandling. Den normale værdi måtte imidlertid fastsættes på grundlag af de foreliggende faktiske oplysninger, da selskabet nægtede at give visse oplysninger om dets omkostninger og fortjeneste, og da der blev konstateret visse uregelmæssigheder i løbet af undersøgelsen.

Der konstateredes en dumpingmargen på 26% for Folkerepublikken Kina og på 14,9% for Rusland.

For så vidt angår skade og årsagssammenhæng forværredes EF-erhvervsgrenens situation mellem 1996 og undersøgelsesperioden (1999) med hensyn til rentabilitet (-7% i 1999), produktion (-8%), salgsmængde (-8%) og markedsandel (-17 procentpoint). Denne situation faldt sammen med en betydelig stigning i mængde og markedsandel for husholdningsfolie af aluminium med oprindelse i Folkerepublikken Kina og Rusland til priser, der lå under EF-erhvervsgrenens priser. Andre faktorer såsom importen fra andre tredjelande og priserne på råmaterialer fandtes ikke at have været årsag til den skade, der var forvoldt EF-erhvervsgrenen.

For så vidt angår Fællesskabets interesser forventes antidumpingforanstaltningerne at gavne EF-erhvervsgrenen i form af øget salg og en moderat prisstigning. Hvis der ikke indføres foranstaltninger, kan EF-erhvervsgrenen blive tvunget til at lukke, således som det skete for en af de største producenter, som i 2000 meddelte, at den indstillede sine aktiviteter i forbindelse med husholdningsfolie af aluminium. Leverandørerne af råmaterialer forventes også at opnå fordel af foranstaltningerne i betragtning af den store betydning, som råvareleverancerne til EF-erhvervsgrenen har for deres samlede aktiviteter. For så vidt angår brugerne er det sandsynligt, at eventuelle omkostningsstigninger som følge af indførelsen af antidumpingforanstaltninger kan lægges over på salgspriserne, således som det fandtes at være tilfældet mellem 1997 og undersøgelsesperioden.

Det foreslås derfor at indføre en endelig antidumpingtold på 15% på importen af husholdningsfolie af aluminium med oprindelse i Folkerepublikken Kina, hvilket svarer til skadesmargenen, og på 14,9% på importen med oprindelse i Rusland, hvilket svarer til dumpingmargenen.

Både de kinesiske og de russiske eksporterende producenter tilbød pristilsagn. Tilbuddet fra den kinesiske eksporterende producent kunne ikke godtages, da det ikke indeholdt de fornødne garantier med hensyn til overvågning fra de kinesiske myndigheders side. Det russiske tilbud blev godtaget, da det indeholdt de fornødne garantier.

Det foreslås således, at Rådet vedtager bilagte forslag til forordning, der bør offentliggøres i De Europæiske Fællesskabers Tidende senest den 17. maj 2001.

Forslag til RÅDETS FORORDNING om indførelse af en endelig antidumpingtold på importen af visse typer folie af aluminium med oprindelse i Folkerepublikken Kina og Rusland

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 384/96 af 22. december 1995 om beskyttelse mod dumpingimport fra lande, der ikke er medlemmer af Det Europæiske Fællesskab [1], særlig artikel 9,

[1] EFT L 56 af 6.3.1996, s. 1. Forordningen er senest ændret ved forordning (EF) nr. 2238/2000 (EFT L 257 af 11.10.2000, s. 2).

under henvisning til forslag forelagt af Kommissionen efter høring af Det Rådgivende Udvalg, og

ud fra følgende betragtninger:

A. PROCEDURE

1. Indledning

(1) Den 18. februar 2000 offentliggjorde Kommissionen en meddelelse (i det følgende benævnt "indledningsmeddelelsen") i De Europæiske Fællesskabers Tidende [2] om indledning af en antidumpingprocedure vedrørende importen til Fællesskabet af husholdningsfolie af aluminium med oprindelse i Folkerepublikken Kina (i det følgende benævnt "Kina") og Rusland.

[2] EFT C 45 af 18.2.2000, s. 2.

(2) Proceduren blev indledt på grundlag af en klage indgivet i januar 2000 af European Association of Metals ("Eurometaux") på vegne af Alcan Europe, Elval, Eurofoil, Lawson Mardon Star Ltd., Pechiney Rhenalu og VAW Aluminium Business Unit Foil, der tilsammen tegner sig for en betydelig del, nemlig 71%, af produktionen i Fællesskabet af visse typer folie af aluminium. Klagen indeholdt beviser for, at der fandt dumping sted i forbindelse med nævnte vare og forvoldtes væsentlig skade som følge heraf, hvilket ansås for tilstrækkeligt til at begrunde indledningen af en antidumpingprocedure.

2. Undersøgelse

(3) Kommissionen underrettede officielt de eksporterende producenter, importører og brugere, som den vidste var berørt af sagen, repræsentanterne for de pågældende eksportlande, klagerne og andre EF-producenter om indledningen af proceduren. Interesserede parter fik mulighed for at give deres mening til kende skriftligt og anmode om at blive hørt mundtligt inden for den frist, der var fastsat i indledningsmeddelelsen.

(4) En række parter gav deres mening til kende skriftligt. Alle parter, der anmodede herom inden for ovennævnte frist, og som påviste, at der var særlige grunde til, at de burde høres, fik mulighed for at blive hørt mundtligt.

(5) Kommissionen sendte spørgeskemaer til alle parter, den vidste var berørt af sagen, og til alle andre selskaber, der gav sig til kende inden for de frister, der var fastsat i indledningsmeddelelsen. For at give de eksporterende producenter fra Kina og Rusland, der måtte ønske det, mulighed for at anmode om markedsøkonomisk status eller individuel behandling, sendte Kommissionen ansøgningsskemaer herom til de kinesiske og russiske selskaber, som den vidste var berørt af sagen. Et kinesisk og et russisk selskab besvarede ansøgningsskemaerne.

(6) Der blev modtaget besvarelser fra de seks klagende EF-producenter, fra to ikke-forretningsmæssigt forbundne importører i Fællesskabet, fra seks brugere, fra en eksporterende producent i Kina, fra en eksporterende producent i Rusland og fra en producent i referencelandet. Der blev også modtaget oplysninger fra en anden producent i Fællesskabet og fra tre leverandører af råmaterialer.

(7) Kommissionen indhentede og efterprøvede alle oplysninger, som den anså for nødvendige med henblik på en fastlæggelse af dumping, skade og Fællesskabets interesser, og den aflagde kontrolbesøg hos følgende selskaber:

a) Eksporterende producent i Folkerepublikken Kina

- Bohai Aluminium Industries Ltd., Qinhuangdao

b) Eksporterende producent i Rusland

- Aktieselskabet United Company "Siberian Aluminium", Moskva (herunder de forretningsmæssigt forbundne selskaber Metcare Management S.A., som er registeret i Panama City, og Eximal Ltd., som er registeret i Belize, og det forretningsmæssigt forbundne salgsselskab Sibirsky Aluminiun Foil Corp. (tidligere Hover Commercial Corp.), som er registreret i De Britiske Jomfruøer)

c) Ikke-forretningsmæssigt forbundet importør i Fællesskabet

- Countinho Caro + Co. International Trading GmbH, Hamburg, Tyskland

d) Producent i referencelandet

- Alcan, Cleveland, Ohio, USA

e) Klagende producenter i Fællesskabet

- Alcan Europe, Rogerstone, Det Forenede Kongerige

- Elval, Inofita Viotia, Grækenland

- Eurofoil, Dudelange, Luxembourg

- Lawson Mardon Star Ltd., Bridgnorth, Det Forenede Kongerige

- Pechiney Rhenalu, Frankrig

- VAW Aluminium Business Unit Foil, Bonn, Tyskland, på vegne af VAW Grevenbroich, Grevenbroich, Tyskland, VAW SLIM SpA, Cisterna di Latina, Italien, og VAW INASA S.A., Irurzun, Spanien

f) Brugere i Fællesskabet

- Fora Folienfabrik GmbH, Radolfzell, Tyskland

- ITS Foil and Film Rewinding bv, Apeldoorn, Nederlandene.

(8) Undersøgelsen af dumping og skade omfattede perioden fra den 1. januar 1999 til den 31. december 1999 ("undersøgelsesperioden"). Skadesundersøgelsen omfattede perioden fra 1. januar 1996 til udgangen af undersøgelsesperioden ("den betragtede periode").

3. Midlertidige foranstaltninger

(9) I betragtning af behovet for yderligere at undersøge visse aspekter i forbindelse med dumping samt virkningen for EF-erhvervsgrenen af den pågældende import blev der ikke indført midlertidige antidumpingforanstaltninger, men der blev anmodet om yderligere oplysninger, og undersøgelsen blev fortsat. Der blev foretaget et kontrolbesøg hos en importør i Hamburg, der ikke var forretningsmæssigt forbundet med den russiske eksporterende producent, og der blev sendt et supplerende spørgeskema til den samme russiske eksporterende producent om samme generelle kategori af varer.

B. DEN PÅGÆLDENDE VARE OG SAMME VARE

1. Den pågældende vare

(10) Den pågældende vare er folie af aluminium, af tykkelse 0,009 mm og derover, men ikke over 0,018 mm, uden underlag, kun valset, i ruller af bredde ikke over 650 mm; varen henhører i øjeblikket under KN-kode 7607 11 10. Den pågældende vare kaldes normalt husholdningsfolie af aluminium.

(11) Husholdningsfolie af aluminium fremstilles ved at valse aluminiumbarrer eller folieblokke til den ønskede tykkelse. Efter folien er valset, afhærdes den ved hjælp af en termisk proces, så den bliver bøjelig. Når husholdningsfolien er valset og afhærdet, oprulles den i ruller af bredde ikke over 650 mm. Rullens dimensioner er afgørende for dens brug, da brugerne af denne vare ("oprullere" eller "omspolere") vil omspole husholdningsfolien på mindre ruller beregnet til detailsalg. Den omspolede husholdningsfolie på mindre ruller anvendes derefter til mange former for kortvarig indpakning (hovedsagelig i husholdninger, cateringbranchen og detailhandelen med fødevarer og blomster).

(12) Undersøgelsen har vist, at der er en klar skillelinje mellem husholdningsfolie af aluminium og omformningsfolie af aluminium på grund af forskellene i varernes grundlæggende fysiske egenskaber og endelige anvendelsesformål.

(13) For så vidt angår de grundlæggende fysiske egenskaber skal det bemærkes, at husholdningsfolie af aluminium sædvanligvis fremstilles i en tykkelse mellem 0,009 mm og 0,018 mm, mens omformningsfolie sædvanligvis fremstilles i en tykkelse under 0,009 mm (standard 0,0065 mm) og over 0,018 mm (standard 0,020 mm til 0,040 mm), idet foliens tykkelse har afgørende betydning for varens anvendelse for så vidt angår dens omformningsevne. Desuden fremstilles husholdningsfolie af aluminium i ruller af bredde ikke over 650 mm, mens omformningsfolie af aluminium fremstilles i ruller af bredde mellem 700 mm og 1200 mm. Det fremgår af oplysningerne fra de interesserede parter, at rullernes bredde ikke kan ændres, når varen først er blevet afhærdet. I begge tilfælde skal det bemærkes, at rullernes bredde også er et element af afgørende betydning for varens anvendelse: husholdningsfolie af aluminium omspoles på mindre ruller af samme bredde som de oprindelige ruller, mens omformningsfolie af aluminium efterfølgende forarbejdes (dvs. påtrykkes, lamineres, foldes osv.) og skæres ud i den ønskede størrelse, og en større rulle giver i så fald en mere effektiv anvendelse af varen.

(14) De nævnte forskelle i tykkelse og bredde afgør i vid udstrækning varens grundlæggende anvendelsesformål. Husholdningsfolie af aluminium anvendes således til mange former for kortvarig indpakning, hovedsagelig i husholdninger, cateringbranchen og detailhandelen med fødevarer og blomster. Omformningsfolie af aluminium forarbejdes (omformes) yderligere og skæres derefter ud i de ønskede størrelser og forme, der bruges til langtidskonservering af væsker (mælk, UHT-mælk, frugtjuice) og langtidsindpakning (fødevarer, kosmetik, chokolade, cigaretter, lægemidler osv.).

(15) Det konkluderes derfor, at husholdningsfolie af aluminium og omformningsfolie af aluminium må betragtes som to forskellige varer i forbindelse med denne undersøgelse.

(16) Det konstateredes desuden, at al husholdningsfolie af aluminium i det væsentlige har samme grundlæggende fysiske, tekniske og kemiske egenskaber og benyttes til samme formål. Husholdningsfolie af aluminium er derfor en enkelt vare.

3. Samme vare

(17) Undersøgelsen har vist, at husholdningsfolie af aluminium fremstillet i Kina og Rusland og eksporteret til Fællesskabet har samme grundlæggende fysiske og kemiske egenskaber som husholdningsfolie af aluminium fremstillet og solgt i Fællesskabet af EF-erhvervsgrenen, idet varen er folie af aluminium af tykkelse mellem 0,009 mm og 0,018 mm i ruller af bredde indtil 650 mm. Desuden er det endelige anvendelsesformål det samme, idet varen benyttes til mange former for kortvarig indpakning.

(18) Det samme gælder husholdningsfolie af aluminium fremstillet og solgt i USA, der var referenceland. Det skal bemærkes, at der ikke forekom noget hjemmemarkedssalg af husholdningsfolie af aluminium i Rusland.

(19) Det konkluderes derfor, at disse husholdningsfolier af aluminium er identiske, jf. artikel 1, stk. 4, i Rådets forordning (EF) nr. 384/96 (i det følgende benævnt "grundforordningen").

C. DUMPING

1. Indledende bemærkninger

(20) Det blev fastslået, at der kun var en producent i hvert af de pågældende lande, som eksporterede til Fællesskabet i undersøgelsesperioden. De tegnede sig for stort set hele eksporten til Fællesskabet fra de pågældende lande.

2. Markedsøkonomisk behandling

(21) I henhold til artikel 2, stk. 7, litra b), i grundforordningen fastsættes den normale værdi i Kina og Rusland på grundlag af prisen eller den beregnede værdi for de producenter, som kan påvise, at de opfylder kriterierne i artikel 2, stk. 7, litra c), nemlig at de arbejder på markedsøkonomiske vilkår. De eneste eksporterende producenter i Kina og Rusland anmodede om markedsøkonomisk behandling og måtte derfor udfylde en ansøgningsformular med alle de nødvendige relevante oplysninger. Resultaterne af disse undersøgelser blev fremsendt til Det Rådgivende Udvalg, og det blev efter konsultationer besluttet kun at indrømme den eksporterende producent i Rusland markedsøkonomisk behandling.

a) Kina

(22) Det fremgik af de afgivne oplysninger, at den eneste kinesiske eksporterende producent overvejende var ejet af staten, og at formanden for bestyrelsen var udpeget af en statsejet enhed. Det konkluderedes derfor, at det ikke i dette tilfælde kunne garanteres, at der ikke ville forekomme betydelig statslig indblanding, og betingelsen i artikel 2, stk. 7, litra c), første led, var således ikke opfyldt. Det konkluderedes derfor, at dette selskab ikke kunne indrømmes markedsøkonomisk behandling.

(23) Det pågældende selskab anfægtede beslutningen om ikke at indrømme det markedsøkonomisk behandling, hovedsagelig med den begrundelse, at det var den amerikanske joint venture-partner, som var eneansvarlig for forvaltningen af operationerne, og at uafhængigheden af statslig indblanding derfor var sikret. Dette argument fandtes imidlertid ikke at være tilstrækkeligt til at ændre ovennævnte konklusion, især fordi bestyrelsesformanden var udpeget af en statsejet enhed.

b) Rusland

(24) Det fremgik af undersøgelsen, at beslutningerne vedrørende omkostninger og produktionsfaktorer blev truffet som reaktion på markedets signaler uden væsentlig statslig indblanding og at omkostningerne til de væsentligste produktionsfaktorer afspejlede markedsværdien. Selskabet havde et klart sæt grundlæggende regnskaber, som blev uafhængigt revideret i overensstemmelse med internationale regnskabsstandarder. Selskabets produktionsomkostninger og finansielle situation var ikke genstand for væsentlige forvridninger som følge af det tidligere ikke markedsøkonomiske system, og selskabet var omfattet af konkurs- og ejendomslovgivningen, som sikrede stabile forhold. Og endelig skete valutaomregninger til markedskursen. Det konkluderedes derfor, at kriterierne i artikel 2, stk. 7, litra c), var opfyldt, og at dette selskab derfor burde indrømmes markedsøkonomisk behandling.

3. Individuel behandling

(25) Den eneste kinesiske eksporterende producent anmodede ligeledes om individuel behandling, dvs. fastsættelse af en individuel dumpingmargen på grundlag af selskabets individuelle eksportpriser.

(26) Det pågældende selskab var ikke i stand til at godtgøre, at det var tilstrækkelig uafhængigt af de kinesiske myndigheder, og at det opfyldte alle de nødvendige betingelser. Da selskabet overvejende var ejet af staten, kunne det navnlig ikke garantere, at staten ikke ville blande sig i dets eksportpriser, mængder og vilkår og betingelser for salg. Det blev derfor besluttet ikke at indrømme dette selskab individuel behandling.

(27) Da undersøgelsen viste, at den samarbejdsvillige kinesiske eksporterende producents eksportsalg til Fællesskabet tegnede sig for hele eksporten fra Kina til Fællesskabet i undersøgelsesperioden, var spørgsmålet om individuel behandling under alle omstændigheder kun af begrænset relevans for denne undersøgelse, da den landsdækkende told blev fastsat på grundlag af oplysninger vedrørende denne eneste eksporterende producent.

4. Referenceland

(28) I overensstemmelse med artikel 2, stk. 7, i grundforordningen måtte der for at fastsætte den normale værdi for det kinesiske selskab, som ikke opfyldte kriterierne for markedsøkonomisk behandling, vælges et referenceland med markedsøkonomi. Der måtte også vælges et referenceland i forbindelse med undersøgelsen vedrørende importen med oprindelse i Rusland. Dette var nødvendigt for at råde over oplysninger i tilfælde af, at den russiske eksporterende producent ikke ville afgive de relevante oplysninger.

(29) I denne forbindelse havde klagerne foreslået Tyrkiet. Kommissionen havde også foreslået Tyrkiet som referenceland i indledningsmeddelelsen, og interesserede parter blev anmodet om at fremsætte bemærkninger hertil.

(30) De kinesiske og russiske eksporterende producenter gjorde af en række årsager indsigelse mod dette valg inden for den frist, der var fastsat i indledningsmeddelelsen. Det kinesiske selskab fremførte, at Tyrkiet ikke var et passende valg af referenceland med hensyn til adgangen til råmaterialer, energiressourcer, den anvendte teknologi, produktionens størrelse, hjemmemarkedets repræsentativitet og konkurrencesituationen. Det fremførte, at kun Rusland var sammenligneligt med Kina for så vidt angår den pågældende vare. Alternativt fandt den kinesiske eksporterende producent, at Venezuela var et mere hensigtsmæssigt valg af referenceland end Tyrkiet med hensyn til energiomkostninger, produktionsudstyr og kapacitet. Det russiske selskab anførte selv, at der var betydelige forskelle mellem Tyrkiet og Rusland med hensyn til produktionsprocesser, konkurrenceniveau og energiomkostninger.

(31) For så vidt angår Tyrkiet konstateredes det, at den samarbejdsvillige producent ikke havde noget hjemmemarkedssalg til ikke-forretningsmæssigt forbundne kunder. For at finde et mere passende referenceland kontaktede Kommissionen derfor visse kendte producenter i en række alternative referencelande.

(32) Den kinesiske eksporterende producents anmodning om at benytte Rusland som referenceland kunne ikke imødekommes af en række årsager. Der var intet hjemmemarkedssalg af den pågældende vare, og der var kun en aktiv producent i Rusland. Som beskrevet nedenfor måtte der desuden også for Rusland i betydelig grad benyttes foreliggende oplysninger samt oplysninger fra et referenceland.

(33) Producenter i Venezuela og Indien blev kontaktet, men nægtede begge at samarbejde.

(34) To producenter i USA blev også kontaktet. En afviste at samarbejde, men den anden indvilgede i at samarbejde. Det blev fastslået, at dette selskabs priser var fastsat i normal handel og i rimelig grad afspejlede markedsprisen i USA. Da det amerikanske hjemmemarked desuden er verdens største, da det er åbent for import på grund af en forholdsvis lav importtold, og da der er flere konkurrerende lokale producenter, fandtes USA at være et ikke urimeligt valg af referenceland.

5. Kina

a) Normal værdi

(35) Den normale værdi blev fastsat på grundlag af den amerikanske referenceproducents hjemmemarkedspriser, der fandtes repræsentative. Det konstateredes faktisk, at dens salgsmængde var større end den mængde, der eksporteredes fra Kina til Fællesskabet.

(36) Det blev endvidere fastslået, at det amerikanske salg af samme vare havde fundet sted i normal handel, jf. artikel 2, stk. 4, i grundforordningen. Den normale værdi blev derfor fastsat på grundlag af det vejede gennemsnit af de faktiske priser for alle salgstransaktioner på hjemmemarkedet til ikke-forretningsmæssigt forbundne kunder.

b) Eksportpris

(37) Det fremgik af undersøgelsen, at hele den eneste kinesiske eksporterende producents eksportsalg af den pågældende vare fandt sted til ikke-forretningsmæssigt forbundne kunder i Fællesskabet. Eksportpriserne beregnedes derfor i overensstemmelse med artikel 2, stk. 8, i grundforordningen, dvs. på grundlag af de priser, der faktisk var betalt eller skulle betales af disse uafhængige kunder.

c) Sammenligning

(38) For at sikre en rimelig sammenligning blev der i form af justeringer taget behørigt hensyn til forskelle, som påvistes at påvirke prissammenligningen, jf. artikel 2, stk. 10, i grundforordningen. På dette grundlag blev der foretaget justeringer med hensyn til transport, forsikring, pakning og kreditter.

d) Dumpingmargen

(39) I overensstemmelse med artikel 2, stk. 10 og 11, i grundforordningen fastsattes dumpingmargenen på grundlag af en sammenligning mellem den vejede gennemsnitlige normale værdi og den vejede gennemsnitlige eksportpris ab fabrik i samme handelsled.

(40) Udtrykt i procent af prisen, beregnet cif Fællesskabets grænse, udgør dumpingmargenen følgende:

Folkerepublikken Kina: 26,8 %

6. Rusland

a) Normal værdi

(41) Da der ikke var noget hjemmemarkedssalg af samme vare, måtte den normale værdi fastsættes på grundlag af en beregnet værdi, jf. artikel 2, stk. 3 og 4, i grundforordningen. Den normale værdi blev beregnet på grundlag af den pågældende eksporterende producents omkostninger i forbindelse med produktionen af den pågældende eksporterede vare plus et rimeligt beløb til dækning af salgs- og administrationsomkostninger og andre generalomkostninger (SA&G-omkostninger) samt fortjeneste, jf. artikel 2, stk. 3 og 6, i grundforordningen.

(42) Da hverken den pågældende russiske eksporterende producent eller nogen anden producent i Rusland havde noget hjemmemarkedssalg, påtænkte Kommissionen at fastsætte SA&G-omkostningerne og fortjenesten på grundlag af det pågældende selskabs produktion og salg på hjemmemarkedet af samme generelle kategori af varer, nemlig almindelig folie og mere specifikt omformningsfolie af aluminium, jf. artikel 2, stk. 6, litra b), i grundforordningen.

(43) Selskabet blev anmodet om disse oplysninger, først under kontrolbesøget og derefter gennem et supplerende spørgeskema. Selskabet nægtede imidlertid at afgive disse oplysninger på grund af det store arbejde, det angiveligt ville medføre at udarbejde dem. Undersøgelsen afslørede desuden en række uregelmæssigheder (beskrevet nærmere herunder), herunder vanskeligheder ved at fastsætte prisniveauet for energiomkostningerne, der er et af de væsentligste omkostningselementer, samt vurderingen af selskabets aktiver. I betragtning af disse mangler og selskabets afvisning af at give oplysninger om den samme generelle kategori af varer blev den normale værdi fastsat på grundlag af artikel 18 i grundforordningen som beskrevet nedenfor.

(44) Den beregnede normale værdi blev fastsat, idet selskabets egne oplysninger blev benyttet i videst muligt omfang. Af de nedenfor anførte årsager måtte der imidlertid foretages følgende justeringer af selskabets oplysninger:

(45) For så vidt angår energiomkostningerne konstateredes det, at det overvejende statsligt ejede elektricitetsselskab afkrævede selskabet en usædvanlig lav pris, og det kunne ikke påvises, at denne pris med rimelighed afspejlede omkostningerne i forbindelse med produktionen af elektricitet. Selskabet kunne ikke dokumentere, at elektricitetsregningerne var blevet betalt i fuldt omfang på grund af et betalingssystem med løbende konti. Det konkluderedes derfor, at energiomkostningerne ikke var pålidelige, og det besluttedes derfor at benytte de gennemsnitlige elektricitetstakster, som anvendes af aluminiumsproducenterne på globalt plan, og som offentliggøres i fagpressen.

(46) For så vidt angår afskrivninger konstateredes det, at hovedparten af aktiverne var købt på auktion til meget lave priser, efter at en tidligere retlig enhed var gået konkurs i 1998. For at bringe selskabets regnskaber i overensstemmelse med den generelt accepterede regnskabspraksis anmodede selskabets revisor om en uafhængig vurdering af dets ejendom, anlæg og udstyr. Denne vurdering førte til en revideret værdi, der nu er i overensstemmelse med selskabets faktiske situation. Selskabets afskrivninger blev behørigt justeret for at bringe dem i overensstemmelse med den generelt accepterede regnskabspraksis.

(47) For så vidt angår SA&G-omkostningerne og fortjenesten besluttedes det, da ingen andre russiske eksporterende producenter eller producenter var omfattet af undersøgelsen, og da der ikke forelå pålidelige oplysninger om produktionen og salget af samme generelle kategori af varer på hjemmemarkedet, at fastsætte disse i overensstemmelse med artikel 2, stk. 6, litra c), i grundforordningen. SA&G-omkostningerne og fortjenesten blev således fastsat på grundlag af den amerikanske referenceproducents repræsentative salg på hjemmemarkedet i normal handel. Fortjenstmargenen blev fastsat på grundlag af oplysninger om smelteværkets og foliemøllens aktiviteter for at afspejle hele fortjenesten på produktionen og salget af den pågældende vare.

b) Eksportpris

(48) Hele det russiske selskabs salg af den pågældende vare på fællesskabsmarkedet fandt sted gennem et forretningsmæssigt forbundet handelsselskab registreret i De Britiske Jomfruøer, der derefter videresolgte varen til en ikke-forretningsmæssigt forbundet importør i Fællesskabet. Eksportprisen blev derfor fastsat på grundlag af de priser, der blev betalt eller skulle betales af en uafhængig kunde i Fællesskabet til selskabet i De Britiske Jomfruøer.

c) Sammenligning

(49) For at sikre en rimelig sammenligning blev der i form af justeringer taget behørigt hensyn til forskelle, der påberåbtes i henhold til artikel 2, stk. 10, i grundforordningen, og som påvistes at påvirke prissammenligneligheden. I denne forbindelse blev der foretaget justeringer for transport og forsikring samt dermed forbundne omkostninger, kreditter, omkostninger ved kundeservice og provisioner.

d) Dumpingmargen

(50) I overensstemmelse med artikel 2, stk. 10 og 11, i grundforordningen fastsattes dumpingmargenerne på grundlag af en sammenligning mellem den vejede gennemsnitlige normale værdi og den vejede gennemsnitlige eksportpris ab fabrik i samme handelsled.

(51) Da der kun var en kendt producent af den pågældende vare i Rusland, fandt Kommissionen det passende at fastsætte restdumpingmargenen til niveauet for den individuelle dumpingmargen, som var fastsat for den samarbejdsvillige eksporterende producent i det pågældende land.

(52) Udtrykt i procent af prisen, beregnet cif Fællesskabets grænse, udgør dumpingmargenerne følgende:

Aktieselskabet United Company "Siberian Aluminium" 14,9 %

Alle andre selskaber 14,9 %

D. ERHVERVSGRENEN I FÆLLESSKABET

1. Definition af produktionen i Fællesskabet

(53) Med henblik på at afgøre, om EF-erhvervsgrenen havde lidt skade, og i denne forbindelse på at bestemme forbruget og de forskellige økonomiske indikatorer for EF-erhvervsgrenens situation, måtte det undersøges, om skaden og forbruget skulle vurderes i forhold til den samlede produktion i Fællesskabet, eller om denne analyse skulle fokusere på den produktion i Fællesskabet, der var bestemt for det frie marked.

(54) En del af produktionen i Fællesskabet udbydes ikke til salg på markedet, men overføres internt af selskaber til deres faciliteter i senere produktionsled. Denne produktion anses derfor for at finde sted i et bundet marked. Det blev derfor undersøgt, om der var en klar adskillelse mellem det frie og det bundne marked. Det konstateredes, at husholdningsfolie af aluminium, der internt overføres til integrerede omspolere i senere produktionsled, ikke konkurrerer med husholdningsfolie af aluminium, der importeres fra Kina og Rusland, eller med den vare, der sælges af fællesskabsproducenterne på det frie marked. Det konkluderedes derfor, at undersøgelsen af dumpingimportens indvirkning på EF-erhvervsgrenens situation skulle fokusere på det frie marked. Det skal bemærkes, at ingen af de klagende fællesskabsproducenter fandtes at være aktive på det bundne marked.

(55) På det frie marked i Fællesskabet fremstiller følgende virksomheder husholdningsfolie af aluminium:

- De seks fællesskabsproducenter, på hvis vegne klagen blev indgivet, og som samarbejdede i forbindelse med undersøgelsen

- To andre producenter, som ikke var klagere, hvoraf den ene afgav generelle oplysninger til støtte for klagen, og som begge ikke modsatte sig proceduren (ILA Group (Italien) og Laminazione Sottile (Italien)).

(56) Alle disse producenter står derfor for den samlede produktion i Fællesskabet i henhold til artikel 4, stk. 1, i grundforordningen.

2. Definition af erhvervsgrenen i Fællesskabet

(57) Det blev undersøgt, om de samarbejdsvillige klagende producenter i Fællesskabet tegnede sig for en væsentlig del af den samlede produktion i Fællesskabet af den pågældende vare. Da de klagende fællesskabsproducenter tegnede sig for 82% af den ikke-bundne produktion af husholdningsfolie af aluminium i Fællesskabet i undersøgelsesperioden, konkluderedes det, at de udgjorde erhvervsgrenen i Fællesskabet, jf. artikel 4, stk. 1, og artikel 5, stk. 4, i grundforordningen. De benævnes i det følgende "EF-erhvervsgrenen". Det skal bemærkes, at de klagende producenter i Fællesskabet også tegnede sig for en væsentlig del af den samlede produktion i Fællesskabet, dvs. inklusive husholdningsfolie af aluminium, der er beregnet til bundne anvendelsesformål.

E. SKADE

1. Forbrug i Fællesskabet

(58) Forbruget i Fællesskabet blev fastlagt på grundlag af oplysninger fra EF-erhvervsgrenen om størrelsen af dens salg på fællesskabsmarkedet, oplysninger fra en anden samarbejdsvillig producent og skønsmæssige angivelser i klagen om en anden fællesskabsproducents salg på fællesskabsmarkedet; oplysninger fra de samarbejdsvillige eksporterende producenter om størrelsen af deres eksport til Fællesskabet, oplysninger fra Eurostat samt oplysninger fra importører og brugere af husholdningsfolie af aluminium i Fællesskabet.

(59) Forbruget steg fra 71 300 tons i 1996 til 80 742 tons i 1997 og 88 032 tons i 1998. Forbruget faldt til 86 117 tons i undersøgelsesperioden. I løbet af den betragtede periode steg forbruget med 21%.

2. Importen til Fællesskabet fra de pågældende lande

a) Kumulativ vurdering af den pågældende imports virkninger

(60) Det blev undersøgt, om virkningerne af den pågældende import burde vurderes kumulativt, idet der blev taget hensyn til betingelserne i artikel 3, stk. 4, i grundforordningen.

(61) Dumpingmargenerne for begge lande fandtes at være højere end ubetydelighedsgrænsen som defineret i artikel 9, stk. 3, i grundforordningen, og den importerede mængde fra hvert af disse to lande var ikke ubetydelig. En kumulativ vurdering fandtes desuden også passende i betragtning af vilkårene for den indbyrdes konkurrence mellem den pågældende import og vilkårene for konkurrencen mellem den pågældende import og samme vare fremstillet i Fællesskabet. Det fremgik af undersøgelsen, at husholdningsfolie af aluminium importeret fra de pågældende to lande var identisk i enhver forstand og også identisk med husholdningsfolie af aluminium fremstillet og solgt i Fællesskabet. Importen fra de to pågældende lande var betydelig og steg for begge landes vedkommende mellem 1996 og undersøgelsesperioden. I samme periode steg deres tilsvarende markedsandel. Desuden fandtes priserne på de varer, der importeredes fra såvel Kina som Rusland, at ligge under EF-erhvervsgrenens priser i den betragtede periode, selv om de blev solgt gennem samme eller tilsvarende handelskanaler og på tilsvarende handelsmæssige vilkår.

(62) Det konkluderes derfor, at virkningerne af den pågældende import bør vurderes kumulativt.

b) Dumpingimportens størrelse og markedsandel

(63) Importen af husholdningsfolie af aluminium fra de pågældende lande steg målt i mængde løbende fra 622 tons i 1996 til 9 149 tons i 1997, 16 922 tons i 1998 og 16 387 tons i undersøgelsesperioden.

(64) Markedsandelen i Fællesskabet for importen fra de pågældende lande voksede fra 0,9% i 1996 til 11,3% i 1997 og 19,2% i 1998, med et svagt fald til 19,0% i undersøgelsesperioden.

c) Dumpingimportens priser

i) Prisudvikling

(65) Mellem 1996 og 1997 steg de gennemsnitlige enhedspriser på husholdningsfolie af aluminium importeret fra de pågældende lande, leveret hos kunden, fra 1,83 EUR pr. kg til 2,02 EUR pr. kg, dvs. en stigning på 10%. Mellem 1997 og 1998 steg priserne med yderligere 31% til 2,57 EUR pr. kg. Mellem 1998 og undersøgelsesperioden faldt priserne med 17% til 2,14 EUR pr. kg. Det skal bemærkes, at priserne på de pågældende importerede varer i hele perioden lå under EF-erhvervsgrenens priser.

ii)Prisunderbud

(66) Med henblik på at analysere spørgsmålet om prisunderbud blev priserne på husholdningsfolie af aluminium, der solgtes af EF-erhvervsgrenen, sammenlignet med priserne på fællesskabsmarkedet på varer importeret fra Kina og Rusland i undersøgelsesperioden.

(67) Priserne på de fra Kina og Rusland importerede varer er de priser, der blev anført af de samarbejdsvillige eksporterende producenter i deres besvarelse af spørgeskemaet, om fornødent behørigt justeret for told og omkostninger efter importen, leveret hos den første uafhængige kunde. EF-erhvervsgrenens priser er de priser, der blev oplyst i besvarelserne af spørgeskemaerne for salget i Fællesskabet til den første uafhængige kunde, leveret til kunden.

(68) Den russiske eksporterende producent fremførte, at de russiske priser burde justeres for at tage hensyn til den lavere kvalitet af den husholdningsfolie af aluminium, der eksporteredes fra Rusland til Fællesskabet. Det hævdedes, at russisk husholdningsfolie af aluminium blev fremstillet af en legering af dårligere kvalitet (legering 8011), hvorimod husholdningsfolie af aluminium produceret i Fællesskabet blev fremstillet af en legering af højere kvalitet (legering 8006). Undersøgelsen viste, at alle producenter i Fællesskabet undtagen én benyttede legering 8011 til at fremstille husholdningsfolie af aluminium. På grundlag af oplysninger fra brugerne fandtes det imidlertid, at legeringstypen ikke er afgørende for brugernes valg af husholdningsfolie af aluminium. Det kunne desuden ikke fastslås, at der var en kvalitetsforskel mellem husholdningsfolie fremstillet på grundlag af de forskellige legeringer, der medførte en prisforskel. En justering kunne derfor ikke indrømmes.

(69) Der konstateredes en prisunderbudsmargen på 1% for Kina og på 6% for Rusland, udtrykt i procent af EF-erhvervsgrenens priser. Nævnte underbudsmargener skal imidlertid ses på baggrund af det betydelige pristryk, som var påført EF-erhvervsgrenen i undersøgelsesperioden, og som dokumenteres af de tab, som EF-erhvervsgrenen havde pådraget sig.

3. EF-erhvervsgrenens situation

a) Produktion, kapacitet og kapacitetsudnyttelse

(70) Mellem 1996 og 1997 forblev produktionen på omkring 59 000 tons, selv om forbruget steg med 13%. Mellem 1997 og 1998 faldt produktionen med 9% til omkring 54 000 tons, mens forbruget i samme periode steg med yderligere 9%. Fra 1998 til undersøgelsesperioden var produktionen stabil.

(71) Mellem 1996 og undersøgelsesperioden forblev EF-erhvervsgrenens produktionskapacitet forholdsvis stabil med ca. 70 500 tons, undtagen i 1997, hvor produktionskapaciteten udgjorde 72 000 tons. Produktionskapaciteten blev beregnet under hensyntagen til det udstyr, der var afsat til brug ved produktionen af husholdningsfolie af aluminium. Selv om de samme produktionsfaciliteter teknisk kan benyttes til at fremstille såvel husholdningsfolie som omformningsfolie af aluminium, afsætter EF-producenterne i praksis udstyr til produktion af kun den ene eller den anden vare på grund af de omkostninger, der påløber, når der skiftes mellem varerne.

(72) Kapacitetsudnyttelsen faldt fra og med 1997 som følge af faldet i produktionen. Det skal bemærkes, at i betragtning af de faste omkostninger i forbindelse med produktionen af husholdningsfolie af aluminium har et fald i kapacitetsudnyttelsesgraden en betydelig indvirkning på produktionsomkostningerne.

b) Lagerbeholdninger

(73) Ved analysen af lagerbeholdningerne skal det bemærkes, at husholdningsfolie af aluminium fremstilles på bestilling. Alle lagerbeholdninger er reelt bestilte varer, der afventer levering til kunden. I denne forbindelse forekommer det derfor ikke relevant at vurdere lagerbeholdningerne i forbindelse med undersøgelsen af EF-erhvervsgrenens økonomiske situation.

c) Salgsmængde, markedsandel og vækst

(74) Mellem 1996 og 1997 faldt salget fra 49 386 tons til 48 700 tons til trods for en stigning i forbruget på 13%. Mellem 1997 og 1998 faldt salget med 7% til 45 402 tons, mens forbruget steg med yderligere 9%. Mellem 1998 og undersøgelsesperioden faldt salget svagt til 45 241 tons, mens forbruget faldt med 2%.

(75) EF-erhvervsgrenens markedsandel faldt fra 69,3% i 1996 til 60,3% i 1997, faldt derefter yderligere til 51,6% i 1998 og steg svagt til 52,5% i undersøgelsesperioden.

d) Priser og faktorer, som påvirker priserne

(76) Fra 1996 til 1997 steg priserne med 8% fra 2,25 EUR pr. kg til 2,44 EUR pr. kg, mens EF-erhvervsgrenens samlede produktionsomkostninger pr. enhed steg med 7%. Mellem 1997 og 1998 steg priserne med yderligere 8% til 2,64 EUR pr. kg, mens de samlede produktionsomkostninger pr. enhed kun steg med 4%. Mellem 1998 og undersøgelsesperioden faldt priserne med 14% til 2,28 EUR pr. kg, mens de samlede produktionsomkostninger pr. enhed kun faldt med 5%.

(77) Navnlig skyldes stigningen i de samlede produktionsomkostninger mellem 1996 og 1997 hovedsagelig en stigning i omkostningerne til råmaterialer, der tegner sig for omkring 55% af de samlede produktionsomkostninger. Da stigningen i salgspriserne var større end stigningen i de samlede produktionsomkostninger, mindskedes EF-erhvervsgrenens tab.

(78) Trods et fald i omkostningerne til råmaterialer (-2%) mellem 1997 og 1998 steg de samlede produktionsomkostninger imidlertid med 4%, hvilket skyldtes en stigning i de faste produktionsomkostninger pr. enhed som følge af et fald i produktionen (-9%). EF-erhvervsgrenens salgspriser steg imidlertid med 8%, og EF-erhvervsgrenen forbedrede derfor sin rentabilitet.

(79) Mellem 1998 og undersøgelsesperioden faldt EF-erhvervsgrenens samlede produktionsomkostninger pr. enhed med 5%, hovedsagelig som følge af et fald i råvareomkostningerne (-9%). I samme periode var EF-erhvervsgrenen udsat for et væsentligt pristryk, da dens priser faldt langt mere end dens samlede omkostninger.

(80) Det skal bemærkes, at omkostningerne til råmaterialer er i overensstemmelse med priserne på ubearbejdet aluminium som noteret på London Metal Exchange (LME).

e) Rentabilitet, likviditet, afkast af investeringer og evnen til at tilvejebringe kapital

(81) Mellem 1996 og 1997 skete der en svag forbedring af EF-erhvervsgrenens rentabilitet udtrykt i afkastet af nettosalget på fællesskabsmarkedet, nemlig fra -2,2% til -1,3% af omsætningen. Denne svage forbedring skyldtes en stigning i EF-erhvervsgrenens salgspriser, der lå over stigningen i de samlede produktionsomkostninger pr. enhed. Mellem 1997 og 1998 forbedrede EF-erhvervsgrenen yderligere sin rentabilitet til 3% ved at hæve priserne til et niveau, der lå over de samlede omkostninger. Mellem 1998 og undersøgelsesperioden havde EF-erhvervsgrenen et tab på 7,3% som følge af et alvorligt pristryk.

(82) For så vidt angår likviditeten og afkastet af investeringerne kunne disse indikatorer kun oplyses for hvert af de pågældende selskaber som helhed. Da den pågældende vare kun repræsenterer en del af selskabernes samlede aktiviteter, kunne disse indikatorer ikke sige noget afgørende om situationen i sektoren for husholdningsfolie af aluminium.

(83) Ingen af producenterne i Fællesskabet angav, at de havde haft vanskeligheder med at tilvejebringe kapital. Dette synes at have sammenhæng med, at de fleste producenter i Fællesskabet tilhører globalt organiserede koncerner. Det skal dog bemærkes, at den største fællesskabsproducent af husholdningsfolie af aluminium har meddelt, at den planlægger at lukke sit produktionsanlæg i Fællesskabet, bl.a. på grund af en forværring af selskabets økonomiske situation.

f) Investeringer

(84) Investeringerne steg i den betragtede periode fra omkring 3 mio. EUR i 1996 og 1997 til omkring 17 mio. EUR i 1998 og omkring 10 mio. EUR i undersøgelsesperioden. Investeringerne svarede til ca. 2,5% af EF-erhvervsgrenens omsætning i 1996, 14,5% i 1998 og 9,9% i undersøgelsesperioden. Dette viser EF-erhvervsgrenens løbende bestræbelser for at modernisere sit udstyr og forbedre sin konkurrenceevne. Investeringerne vedrørte hovedsagelig erstatning af maskiner med henblik på at optimere produktionen. Da investeringerne i denne sektor afskrives over en lang periode (over 20 år), kan omfanget af de investeringer, der blev foretaget i 1998 og undersøgelsesperioden, ikke anses for at have begrænset rentabiliteten i samme periode.

g) Beskæftigelse, produktivitet og lønninger

(85) Antallet af ansatte lå stabilt på 435 i 1996 og 1997, men faldt til 388 i 1998 og forblev på dette niveau i undersøgelsesperioden. Det skal bemærkes, at da de ansatte både beskæftiger sig med at fremstille husholdningsfolie af aluminium og andre folieprodukter, er beskæftigelsen blevet fordelt på grundlag af produktionsmængden.

(86) EF-erhvervsgrenens produktivitet opgjort som det producerede antal tons pr. ansat blev i den betragtede periode forbedret med 3%. Tallene for produktiviteten afspejler stort set de fordelinger, der blev foretaget for at bestemme antallet af beskæftigede.

(87) For så vidt angår lønningerne steg de samlede lønomkostninger med 7% mellem 1996 og undersøgelsesperioden.

h) Dumpingmargenens størrelse

(88) For så vidt angår virkningerne på EF-erhvervsgrenen af størrelsen af den faktiske dumpingmargen kan de ikke anses for ubetydelige i betragtning af mængden og priserne på importen fra de pågældende lande.

4. Konklusion om skade

(89) Mellem 1996 og undersøgelsesperioden steg den importerede mængde husholdningsfolie af aluminium med oprindelse i de pågældende lande med 2 600% fra omkring 600 tons til mere end 16 000 tons. Dette førte til en samlet stigning i den pågældende imports markedsandel på 18 procentpoint i en periode, hvor forbruget steg med 21%. Priserne på den pågældende import lå under EF-erhvervsgrenens priser i hele den betragtede periode.

(90) Mellem 1996 og undersøgelsesperioden forværredes EF-erhvervsgrenens situation med hensyn til produktion (-8%) og salgsmængde (-8%), selv om forbruget i Fællesskabet steg med 21%. Som følge heraf faldt EF-erhvervsgrenens markedsandel stærkt, nemlig fra 69% til 52%, dvs. med 17 procentpoint.

(91) EF-erhvervsgrenen forbedrede især sin rentabilitet mellem 1996 og 1997, hvor dens salgspriser steg mere end de samlede enhedsomkostninger. I samme periode tabte EF-erhvervsgrenen salg og markedsandel. Mellem 1997 og 1998 forbedrede EF-erhvervsgrenen yderligere sin rentabilitet ved at hæve priserne mere end stigningen i de samlede omkostninger pr. enhed. Dette førte til forbedret rentabilitet, men på bekostning af yderligere tab af salg og markedsandel. Mellem 1998 og undersøgelsesperioden sænkede EF-erhvervsgrenen sine salgspriser med mere end faldet i de samlede produktionsomkostninger pr. enhed. Dette pristryk førte til alvorlige tab for EF-erhvervsgrenen (-7% i undersøgelsesperioden).

(92) Efter undersøgelsesperioden meddelte en af de største producenter i Fællesskabet, at den planlagde at lukke sine produktionsanlæg for husholdningsfolie af aluminium i Fællesskabet, da selskabet ikke kunne bære de tab, det havde i denne sektor.

(93) I betragtning af faldet i produktionen og salget, tabet af markedsandel og pristrykket, der har ført til alvorlige tab, konkluderes det derfor, at EF-erhvervsgrenen i undersøgelsesperioden led væsentlig skade, jf. artikel 3, stk. 1, i grundforordningen.

F. ÅRSAGSSAMMENHÆNG

(94) I henhold til artikel 3, stk. 6 og 7, i grundforordningen undersøgte Kommissionen, om dumpingimporten af husholdningsfolie af aluminium med oprindelse i de pågældende lande har forvoldt EF-erhvervsgrenen skade i et omfang, der kan betegnes som væsentligt. Andre kendte faktorer end dumpingimporten, der samtidig kunne have tilføjet EF-erhvervsgrenen skade, blev også undersøgt for at sikre, at en eventuel skade forårsaget af disse andre faktorer ikke blev tilskrevet dumpingimporten.

1. Virkningerne af dumpingimporten fra de pågældende lande

(95) Den betydelige stigning i importen med oprindelse i de pågældende lande til priser, der lå under EF-erhvervsgrenens priser, og denne imports erobring af markedsandel i løbet af den betragtede periode faldt sammen med en forværring af EF-erhvervsgrenens situation med hensyn til produktion, salgsmængde, markedsandel og pristryk, som førte til betydelige tab i undersøgelsesperioden.

(96) Navnlig steg den importerede mængde betydeligt, nemlig fra ca. 600 tons i 1996 til ca. 16 000 tons i undersøgelsesperioden. Den største stigning fandt sted mellem 1997 og 1998 og faldt sammen med nedgangen i EF-erhvervsgrenens produktion og salg. Den markedsandel i Fællesskabet, der blev vundet af importen, modsvaredes af tabet af markedsandel for EF-erhvervsgrenen, hvis salgsmængde faldt med 8% i løbet af perioden.

(97) Mellem 1996 og 1998 øgede EF-erhvervsgrenen salgspriserne for at opveje omkostningsstigningerne, hvilket førte til tab af produktionsmængde, salg og markedsandel, men også til en vis forbedring af rentabiliteten. Denne forbedring af rentabiliteten var mere udtalt i 1998, hvor den gennemsnitlige forskel mellem den pågældende imports priser og EF-erhvervsgrenens priser var mindst.

(98) For at bevare sin salgsmængde måtte EF-erhvervsgrenen mellem 1998 og undersøgelsesperioden imidlertid sænke priserne for at afpasse dem til de pågældende importerede varers priser; dette førte til en forværring af rentabiliteten. Det skal bemærkes, at markedet for husholdningsfolie af aluminium er modent og prisfølsomt, og at priserne på varer importeret fra de pågældende lande var faldet betydeligt mellem 1998 og undersøgelsesperioden og lå under EF-erhvervsgrenens priser i undersøgelsesperioden.

(99) Kommissionen finder derfor, at presset fra den pågældende import, hvis mængde og markedsandel voksede betydeligt, og hvis priser var lave, forårsagede et prisfald for EF-erhvervsgrenen, som førte til en forværring af dens finansielle situation.

(100) Det konkluderes derfor, at dumpingimporten af husholdningsfolie af aluminium med oprindelse i de pågældende lande har haft væsentlig betydning for den skade, der er forvoldt EF-erhvervsgrenen i undersøgelsesperioden, jf. artikel 3, stk. 6, i grundforordningen.

2. Virkninger af andre faktorer

(101) I overensstemmelse med artikel 3, stk. 7, i grundforordningen undersøgtes det, om andre faktorer end dumpingimporten fra de pågældende lande kan have bidraget i et sådant omfang til den væsentlige skade, der er forvoldt EF-erhvervsgrenen, at denne skade ikke kan tilskrives dumpingimporten fra de pågældende lande. I denne forbindelse undersøgtes følgende faktorer: mængden af og priserne på importen med oprindelse i andre tredjelande, udviklingen i priserne på råmaterialer og spørgsmålet om, hvorvidt EF-erhvervsgrenen måtte have lidt under selvpåførte skader som følge af en omlægning til produktion af omformningsfolie af aluminium.

a) Import fra andre tredjelande

(102) Den mængde husholdningsfolie af aluminium, der importeredes fra andre tredjelande, lå stabilt på ca. 11 000 tons i den betragtede periode med undtagelse af 1998, hvor importen fra andre tredjelande udgjorde 14 000 tons. Denne import opnåede således ikke fordel af det stigende forbrug i den betragtede periode og mistede markedsandel i Fællesskabet med 3 procentpoint.

(103) I undersøgelsesperioden havde kun importen fra tre andre lande end de pågældende lande en markedsandel i Fællesskabet på over 2%, nemlig Kroatien, Tyrkiet og Venezuela.

i) Kroatien

(104) Ifølge Eurostats importstatistikker udviklede importen af husholdningsfolie af aluminium med oprindelse i Kroatien sig således: 1 758 tons i 1996, 737 tons i 1997, 1 478 tons i 1998 og 1 778 tons i undersøgelsesperioden. Denne imports andel af fællesskabsmarkedet faldt med 0,4 procentpoint i løbet af den betragtede periode. Priserne på denne import, leveret hos kunden, lå over Kinas, Ruslands og EF-erhvervsgrenens priser i hele perioden, selv om det ikke kan udelukkes, at andre varer end husholdningsfolie af aluminium (dvs. omformningsfolie af aluminium) også er inkluderet.

(105) I betragtning af den kroatiske imports faldende markedsandel i Fællesskabet og dens priser konkluderes det, at importen med oprindelse i Kroatien ikke bidragede til den væsentlige skade, der er forvoldt EF-erhvervsgrenen.

ii) Tyrkiet

(106) Importen med oprindelse i Tyrkiet steg fra 4 935 tons i 1996 til 7 777 tons i 1998 og faldt derefter til 2 446 tons i undersøgelsesperioden. Denne imports markedsandel i Fællesskabet steg fra 6,9% i 1996 til 8,8% i 1998 og faldt derefter til 2,8% i undersøgelsesperioden. Oplysninger fra samarbejdsvillige brugere, der tegnede sig for mere end 80% af den samlede import af den pågældende vare med oprindelse i Tyrkiet i undersøgelsesperioden, viser, at priserne på importen fra Tyrkiet mellem 1997 og undersøgelsesperioden lå en del over priserne på importen fra de pågældende lande og svarede til EF-erhvervsgrenens priser.

(107) I betragtning af faldet i den tyrkiske imports omfang og markedsandel i undersøgelsesperioden samt dens priser kan det konkluderes, at importen med oprindelse i Tyrkiet ikke brød årsagssammenhængen mellem dumpingimporten og den væsentlige skade, der er forvoldt EF-erhvervsgrenen.

iii) Venezuela

(108) Importen med oprindelse i Venezuela steg fra 2 210 tons i 1996 til 1 533 tons i 1997, til 2 779 tons i 1998 og til 3 843 tons i undersøgelsesperioden. Denne imports andel af fællesskabsmarkedet steg fra 3,1% til 4,5% i løbet af samme periode. Priserne på denne import som meddelt af Eurostat lå vedblivende over de pågældende landes og EF-erhvervsgrenens priser undtagen i 1998. Det skal bemærkes, at de af Eurostat rapporterede oplysninger var i overensstemmelse med oplysningerne fra en samarbejdsvillig ikke-forretningsmæssigt forbundet importør, der tegnede sig for omkring 15% af den samlede import fra Venezuela til Fællesskabet i undersøgelsesperioden.

(109) I betragtning af prisniveauet for importen af husholdningsfolie af aluminium fra Venezuela brød denne import ikke årsagssammenhængen mellem dumpingimporten og den væsentlige skade, der forvoldtes EF-erhvervsgrenen i undersøgelsesperioden.

b) Udviklingen i råvarepriserne

(110) Det er også blevet overvejet, om den EF-erhvervsgrenen forvoldte skade kunne tilskrives udviklingen i priserne på primæraluminium, som er den vigtigste råvare, og som tegner sig for omkring 55% af EF-erhvervsgrenens samlede produktionsomkostninger.

(111) Mellem 1996 og 1998 kunne EF-erhvervsgrenens priser afspejle udviklingen i priserne på råmaterialer. Mellem 1998 og undersøgelsesperioden faldt EF-erhvervsgrenens priser imidlertid med mere end faldet i dens samlede omkostninger, herunder faldet i priserne på råmaterialer, og den pådrog sig derved tab på 7,3%. Kommissionen finder derfor, at udviklingen i råvarepriserne ikke bidrog til den væsentlige skade, som forvoldtes EF-erhvervsgrenen i undersøgelsesperioden.

c) Selvforskyldt skade som følge af, at erhvervsgrenen foretrak at fremstille omformningsfolie af aluminium

(112) Det blev fremført, at faldet i produktionen og salget af husholdningsfolie af aluminium var selvforskyldt, fordi EF-erhvervsgrenen foretrak at producere omformningsfolie af aluminium, der hævdedes at give større fortjeneste end husholdningsfolie af aluminium. Det hævdedes, at da EF-erhvervsgrenens udstyr kan benyttes til at fremstille begge typer folie, foretrak den at fremstille omformningsfolie, der har større værditilvækst.

(113) EF-erhvervsgrenens produktion af husholdningsfolie af aluminium faldt med 8% mellem 1996 og undersøgelsesperioden. I samme periode steg produktionen af omformningsfolie af aluminium med 18%. Mellem 1996 og undersøgelsesperioden faldt den andel af den samlede produktion af folier, der udgøres af husholdningfolie af aluminium, fra 25% til 21%.

(114) Selv om både husholdningsfolie og omformningsfolie af aluminium teknisk set sædvanligvis kan fremstilles med samme udstyr, afsætter producenterne for det første i praksis udstyr til det ene eller det andet folieprodukt af effektivitetshensyn og for at minimere omkostningerne ved at ændre opsætningen af udstyret. For det andet er produktionen af omformningsfolie ikke steget i samme omfang, som produktionen af husholdningsfolie er faldet, men har fulgt stigningen i forbruget af omformningsfolie. For det tredje er de betydelige investeringer, som EF-erhvervsgrenen foretog i 1998 og i undersøgelsesperioden, udtryk for dens vilje til fortsat at fremstille husholdningsfolie af aluminium. Endelig havde EF-erhvervsgrenen tilstrækkelig ekstra kapacitet til at øge sin produktion af husholdningsfolie af aluminium, men var forhindret i at udnytte denne ekstra kapacitet på grund af den betydelige stigning i dumpingimporten.

(115) Det konkluderes derfor, at den skade, som EF-erhvervsgrenen havde lidt, ikke var selvforskyldt som følge af en omlægning til produktion af omformningsfolie af aluminium.

d) Konklusion vedrørende årsagssammenhæng

(116) Den betydelige stigning i den importerede mængde varer fra de pågældende lande og i disse varers markedsandel, de betydelige prisfald og det prisunderbud og pristryk, der konstateredes i undersøgelsesperioden, havde betydelige negative følger for EF-erhvervsgrenens salgsmængde og priser, hvilket igen påvirkede en række økonomiske indikatorer, navnlig rentabiliteten. Der fandtes desuden ikke andre faktorer, som kunne have bidraget til den skade, som EF-erhvervsgrenen havde lidt.

(117) Det konkluderes derfor, at dumpingimporten af husholdningsfolie af aluminium med oprindelse i Kina og Rusland har forvoldt EF-erhvervsgrenen væsentlig skade, jf. artikel 3, stk. 6, i grundforordningen.

G. FÆLLESSKABETS INTERESSER

(118) Med henblik på at vurdere, om det af hensyn til Fællesskabets interesser var nødvendigt at gribe ind, gennemførte Kommissionen en undersøgelse af de sandsynlige følger for de berørte erhvervsdrivende af en eventuel indførelse af antidumpingforanstaltninger. Der blev i denne forbindelse anmodet om oplysninger fra alle interesserede parter, herunder producenterne i Fællesskabet samt de berørte leverandører af råmaterialer, importører/forhandlere og brugere.

1. EF-erhvervsgrenen

a) EF-erhvervsgrenens karakter og struktur

(119) EF-erhvervsgrenen består af seks selskaber, der fremstiller folie af aluminium, hvoraf husholdningsfolie af aluminium tegnede sig for omkring 21% af den samlede produktion i undersøgelsesperioden. Produktionen af de forskellige typer folie er indbyrdes afhængig, idet den øger grundlaget for fordelingen af faste omkostninger i den samlede foliesektor. Fire af de seks EF-producenter er integreret bagud, hvilket vil sige, at de køber blokke af aluminiumsfolie fra selskaber, som tilhører samme koncern.

(120) Produktionen af husholdningsfolie af aluminium er kapitalintensiv og stærkt automatiseret. Det fandtes, EF-erhvervsgrenen afsætter udstyr til at fremstille husholdningsfolie af aluminium for at øge effektiviteten og minimere de omkostninger, der påløber i forbindelse med ændringer af maskinernes opstilling. Den arbejdsstyrke i EF-erhvervsgrenen, der direkte beskæftiger sig med husholdningsfolie, udgjorde omkring 388 personer i undersøgelsesperioden. Selskaberne havde en samlet arbejdsstyrke på omkring 4 400 ansatte.

b) EF-erhvervsgrenens levedygtighed

(121) EF-erhvervsgrenen synes at være levedygtig og konkurrencedygtig. Dette er for det første klart fra dens stilling på fællesskabsmarkedet, hvor den er en veletableret aktør og partner for brugerindustrien. Det fremgår for det andet af den grad, hvormed den foretager investeringer og udskifter maskiner. For det tredje fremgår det af erhvervsgrenens nylige omstrukturering og effektivitetsforøgelse som følge af rationaliseringen af dens produktion og moderniseringen af dens maskiner. Og endelig fremgår det af erhvervsgrenens eksportresultater, hvor dens eksport af husholdningsfolie af aluminium tegnede sig for mellem 13% og 15% af dens samlede salg i den betragtede periode.

(122) Det kan konkluderes, at EF-erhvervsgrenen har vist sig at være en strukturelt levedygtig erhvervsgren, der har omstruktureret sine aktiviteter i forbindelse med fremstillingen af den pågældende vare for at bevare sin produktivitet og effektivitet.

c) Mulige virkninger af en eventuel indførelse af foranstaltninger

(123) Hvis der ikke indføres antidumpingforanstaltninger, vil EF-erhvervsgrenen fortsat være udsat for prisunderbud og det deraf følgende pristryk, som førte til forværringen af dens rentabilitet. Hvis en sådan situation fortsætter, kan EF-producenterne blive tvunget til at lukke visse produktionslinjer eller endda hele fabrikker, der udelukkende anvendes til fremstilling af husholdningsfolie af aluminium.

(124) I betragtning af den betydning, som produktionen af husholdningsfolie af aluminium har for fordelingen af de faste omkostninger ved den samlede produktion af aluminiumsfolie, kan en lukning af produktionslinjer, der fremstiller husholdningsfolie af aluminium, som allerede nævnt endda føre til indstilning af alle selskabernes aktiviteter i forbindelse med folie af aluminium. Dette illustreres af, at en producent i Fællesskabet i december 2000 meddelte, at den havde planer om at lukke sine produktionsfaciliteter i Det Forenede Kongerige.

(125) På den anden side kan der forventes to følgevirkninger, hvis der indføres antidumpingforanstaltninger. For det første kan EF-erhvervsgrenen øge sin salgsmængde, hvilket vil føre til en bedre udnyttelse af kapaciteten og en øget markedsandel. For det andet vil der muligvis forekomme en moderat prisstigning, der dog sandsynligvis ikke vil svare til dumpingtolden, da der stadig vil være konkurrence mellem producenterne i Fællesskabet, importen med oprindelse i de pågældende lande og importen med oprindelse i andre tredjelande.

(126) Det forventes derfor, at faldet i enhedsomkostningerne som følge af den øgede udnyttelsesgrad kombineret med en begrænset prisstigning vil gøre det muligt for EF-erhvervsgrenen igen at blive rentabel og genvinde markedsandele.

2. Leverandører af råmaterialer til EF-erhvervsgrenen

(127) Som allerede nævnt er fire af de seks EF-producenter integreret bagud, hvilket vil sige, at de køber råmaterialerne (blokke af aluminiumsfolie) fra selskaber, som tilhører samme koncern.

(128) Tre leverandører af råmaterialer afgav oplysninger om virkningerne af en eventuel indførelse af antidumpingforanstaltninger:

- Alcan Rolled Products UK, Newport, Det Forenede Kongerige

- Lawson Mardon Star Ltd., Bridgnorth, Det Forenede Kongerige

- Pechiney Rhenalu Neuf Brisach, Biesheim, Frankrig.

(129) På grundlag af oplysningerne fra disse selskaber fandtes det, at salget af folieblokke til fællesskabsproducenterne af husholdningsfolie af aluminium tegnede sig for omkring 20% af deres samlede salg i Fællesskabet. Det samlede salg af folieblokke til fællesskabsproducenterne af husholdningsfolie af aluminium faldt med 2% mellem 1997 og undersøgelsesperioden, mens fortjenesten faldt med 5%. Omkring 380 personer var i undersøgelsesperioden beskæftiget med den pågældende produktion af folieblokke.

(130) Råvareleverandørerne oplyste, at hvis fællesskabsproducenterne ophørte med at fremstille husholdningsfolie af aluminium, ville det være usandsynligt, at de kunne finde alternative kunder. En af råvareleverandørerne oplyste også, at en lukning af EF-erhvervsgrenen kunne bringe dens genbrugsaktiviteter i fare, da disse aktiviteter er afhængige af det affald, der fremkommer i forbindelse med produktionen af husholdningsfolie af aluminium.

(131) I betragtning af den andel af leverandørernes samlede aktiviteter, der repræsenteres af folieblokke bestemt til fællesskabsproducenterne af husholdningsfolie af aluminium, er det sandsynligt, at faldet i salgsmængden eller endog sidstnævnte producenters lukning vil have en ikke ubetydelig virkning på leverandørernes økonomiske aktiviteter. På den anden side er det sandsynligt, at en forbedring af situationen for EF-producenterne af husholdningsfolie af aluminium vil være til fordel for leverandørerne i Fællesskabet med hensyn til et øget salg af folieblokke, hvilket vil bidrage til deres samlede beskæftigelse.

3. Ikke-forretningsmæssigt forbundne importører og forhandlere i Fællesskabet

(132) I denne forbindelse besvarede to af tre ikke-forretningsmæssigt forbundne importører/forhandlere spørgeskemaet. Kun en af dem afgav oplysninger, som var relevante for vurderingen af de sandsynlige virkninger af en eventuel indførelse af antidumpingforanstaltninger. Dette selskab importerede imidlertid ikke husholdningsfolie af aluminium fra de pågældende lande, men kun fra et andet tredjeland. Desuden stod importen af husholdningsfolie af aluminium kun for en ubetydelig del af dets samlede aktiviteter, dvs. mindre end 3% af selskabets samlede omsætning. Det konkluderes derfor, at en indførelse af antidumpingforanstaltninger ikke vil påvirke situationen for importørerne og forhandlerne i Fællesskabet.

4. Brugerne af husholdningsfolie af aluminium i Fællesskabet

a) Brugerindustriens karakter og struktur

(133) Brugerne i Fællesskabet ("omspolere" eller "oprullere") køber husholdningsfolie på ruller og omspoler varen på mindre ruller med henblik på forbrug i husholdninger. Omspoling af husholdningsfolie af aluminium er en ukompliceret proces med lav værditilvækst. Der konstateredes ingen væsentlige hindringer for adgang til denne sektor.

(134) Syv af 15 kendte brugere i Fællesskabet besvarede spørgeskemaet. Yderligere to brugere gav sig til kende, men afgav ikke de nødvendige oplysninger. Der blev derfor ikke taget hensyn til disse brugere i forbindelse med analysen af virkningen af eventuelle antidumpingforanstaltninger på brugerne.

(135) Spørgeskemaet blev besvaret af følgende brugere:

- CeDo Household Products Ltd. Telford, Det Forenede Kongerige, der også svarede på vegne af Poly-lina og Paclan

- Childwood Ltd., Ashton-in-Makerfield, Det Forenede Kongerige

- Comital Cofresco SpA, Volpiano, Italien

- Ecopla France, Saint Vincent de Mercuze, Frankrig

- Fora Folienfabrik GmbH, Radolfzell, Tyskland

- ITS Foil and Film Rewinding bv, Apeldoorn, Nederlandene

- Vita Emballage A/S, Rødovre, Danmark.

(136) For så vidt angår størrelse er en af de samarbejdsvillige omspolere et stort selskab, som producerer alle former for engangsvarer til husholdningsbrug, som f.eks. folie af aluminium og plast, ovnfast papir, fryseposer og affaldsposer. En anden samarbejdsvillig omspoler er bagud integreret med en producent af husholdningsfolie af aluminium, som bundet leverer til selskabets omspolingsaktiviteter. De øvrige fem brugere er små og mellemstore omspolere, som er aktive inden for forskellige indpakningsprodukter til husholdningsbrug.

b) Oplysninger indhentet fra de samarbejdsvillige parter

(137) Husholdningsfolie af aluminium fandtes at tegne sig for gennemsnitligt omkring 33% af de samarbejdsvillige brugeres samlede omsætning. Den omsætning, der blev rapporteret af de samarbejdsvillige brugere for sektoren for folie af aluminium, steg med 8% mellem 1997 og 1998 og med yderligere 3% mellem 1998 og undersøgelsesperioden. Disse brugere beskæftigede i alt omkring 2 300 personer i undersøgelsesperioden, hvoraf 470 direkte eller indirekte arbejdede i sektoren for folie af aluminium.

(138) De samarbejdsvillige brugere øgede deres indkøb af husholdningsfolie af aluminium med 57% mellem 1997 og undersøgelsesperioden, nemlig fra 23 000 tons i 1997 til 35 500 tons i undersøgelsesperioden. I undersøgelsesperioden repræsenterede deres køb 40% af EF-producenternes samlede salg, 64% af den samlede import med oprindelse i Kina og 72% af den samlede import med oprindelse i Rusland.

(139) For så vidt angår rentabiliteten af salget i Fællesskabet af varer, hvori der indgår husholdningsfolie af aluminium, lå den mellem 0,1% og 6% med en vejet gennemsnitlig fortjeneste på omkring 3% i undersøgelsesperioden. Omspolernes gennemsnitlige rentabilitet faldt fra 3,5% i 1997 til 3,3% i 1998 til 2,9% i undersøgelsesperioden. Det skal bemærkes, at denne vejede gennemsnitlige fortjeneste afspejler visse brugeres situation på et marked, hvor der er meldt om en vis overkapacitet.

(140) Det fremgik af undersøgelsen, at husholdningsfolie af aluminium tegnede sig for mellem 72% og 85% af de samlede produktionsomkostninger for den endelige vare og i gennemsnit udgjorde 80% af de samlede omkostninger.

c) Virkningerne af en eventuel indførelse af foranstaltninger

(141) Hvis der indføres antidumpingforanstaltninger, er det sandsynligt, at den foreslåede antidumpingtold vil føre til en moderat stigning i brugernes omkostninger, idet husholdningsfolie af aluminium konstateredes at tegne sig for 80% af omspolernes samlede produktionsomkostninger.

(142) I denne forbindelse skal det bemærkes, at selv om de pågældende eksporterende producenter skulle øge deres priser med hele toldbeløbet, ville priserne på den pågældende import fortsat ligge under disse landes priser i 1998, hvor den pågældende imports priser lå på deres højeste niveau.

(143) Hvis der ikke indføres foranstaltninger, kan en eventuel indstilling af EF-erhvervsgrenens aktiviteter i forbindelse med fremstilling af husholdningsfolie af aluminium skabe alvorlige forsyningsproblemer, der vil have negative følger for brugerne.

d) Samarbejdsvillige brugeres bemærkninger vedrørende virkningerne af en indførelse af antidumpingforanstaltninger

i) Umuligheden af at overvælte eventuelle omkostningsstigninger på kunderne

(144) Nogle brugere fremførte, at en stigning i omkostningerne som følge af en indførelse af antidumpingforanstaltninger ikke kunne overvæltes på kunderne, der hovedsagelig er store detailforretninger, som dikterer priserne på grund af deres store købekraft.

(145) På grundlag af oplysninger fra de samarbejdsvillige brugere konstateredes det, at brugernes salgspriser svinger og stort set følger udviklingen i aluminiumspriserne som noteret på LME og priserne på husholdningsfolie af aluminium. I denne forbindelse har aluminiumspriserne som noteret på LME svinget betydeligt i den betragtede periode, idet den største årlige stigning var på 11% og det største årlige fald på 9%. Samtidig udviklede brugernes priser sig fra et indekstal på 100 i 1997 til indekstal 107 i 1999 og derefter til indekstal 96 i undersøgelsesperioden. Udsvingene i brugernes omkostninger kan derfor afspejles i deres salgspriser.

(146) Det kan således ikke udelukkes, at brugerne kan videregive de begrænsede prisstigninger som følge af en indførelse af antidumpingforanstaltninger til deres kunder.

ii) Forsyningsmangel

(147) Det hævdedes, at EF-erhvervsgrenen er uvillig til at levere husholdningsfolie af aluminium til brugerne og foretrækker at koncentrere sin produktion om varer med højere værditilvækst såsom omformningsfolie af aluminium. Det blev også hævdet, at EF-erhvervsgrenens høje kapacitetsudnyttelsesgrad forhindrer den i at øge sin produktion som følge af en eventuel indførelse af antidumpingtold. Det blev fremført, at dette sammen med indførelsen af antidumpingforanstaltninger ville føre til manglende forsyninger af husholdningsfolie af aluminium på fællesskabsmarkedet.

(148) Som allerede nævnt i betragtning (121) er EF-erhvervsgrenen engageret i produktionen af husholdningsfolie af aluminium. Endvidere viser oplysningerne fra de samarbejdsvillige brugere, at deres indkøb af husholdningsfolie af aluminium fra EF-erhvervsgrenen steg med 62% mellem 1997 og undersøgelsesperioden. Desuden fandtes EF-erhvervsgrenen at have en ekstra kapacitet med hensyn til det udstyr, der er afsat til fremstilling af husholdningsfolie af aluminium, der er tilstrækkelig til, at den kan øge produktionen af denne vare.

(149) Selv hvis der indføres antidumpingforanstaltninger, er det desuden sandsynligt, at de pågældende eksporterende producenter vil vedblive med at eksportere husholdningsfolie af aluminium til Fællesskabet, omend til priser, der enten ikke er dumpingpriser eller skadevoldende. Desuden konstateredes det, at der findes en række alternative forsyningskilder, som ikke er genstand for antidumpingforanstaltninger, og som havde en markedsandel i Fællesskabet på ca. 13% i undersøgelsesperioden.

(150) Det er derfor usandsynligt, at en indførelse af antidumpingforanstaltninger ville føre til forsyningsmangel på fællesskabsmarkedet.

iii) Varesubstitution

(151) Det blev hævdet, at en indførelse af antidumpingforanstaltninger ville føre til en stigning i prisen på den endelige vare, der igen ville føre til, at forbrugerne ville skifte til andre indpakningsprodukter til husholdningsbrug som f.eks. folie af plast og/eller papir.

(152) Det fremgik af undersøgelsen, at efterspørgslen efter husholdningsfolie af aluminium stort set er uelastisk over for prisudsving på grund af denne vares særlige egenskaber med hensyn til indpakning. Husholdningsfolie af aluminium bevarer sine egenskaber ved alle temperaturer; varen danner en uigennemtrængelig barriere, der forhindrer fødevarer i at optage eller miste fugtighed, lugt og smag; den er meget hygiejnisk og fremmer ikke mikroorganismer; og varen kan let formgives og er særlig velegnet til brug i forbindelse med fødevarer på grund af dens generelle lethed og styrke.

(153) Dette illustreredes også af, at mens priserne på aluminium (den råvare, der anvendes til fremstilling af varen) svingede betydeligt i løbet af den betragtede periode, steg forbruget af varen alligevel med 21% i samme periode.

(154) Det konkluderes derfor, at det er usandsynligt, at en indførelse af antidumpingforanstaltninger vil føre til, at forbrugerne i betydeligt omfang skifter fra folie af aluminium til andre indpakningsprodukter til husholdningsbrug.

5. Konkurrence og handelsforvridende virkninger

(155) For så vidt angår virkningerne af eventuelle foranstaltninger på konkurrencen i Fællesskabet fremførte nogle interesserede parter, at told vil føre til, at de pågældende eksporterende producenter vil forsvinde fra fællesskabsmarkedet, hvilket vil mindske konkurrencen betydeligt samt øge den allerede dominerende stilling, der indtages af omspolere i Fællesskabet, som er bagud integreret med leverandører i Fællesskabet af husholdningsfolie af aluminium.

(156) De pågældende eksporterende producenter vil imidlertid sandsynligvis fortsætte med at eksportere husholdningsfolie af aluminium til Fællesskabet, omend ikke til skadevoldende priser, da de har opnået en stærk stilling på markedet i Fællesskabet, og da EF-erhvervsgrenen ikke har tilstrækkelig kapacitet til at forsyne hele fællesskabsmarkedet. Hvis der ikke indføres antidumpingforanstaltninger, kan det på den anden side ikke udelukkes, at EF-erhvervsgrenen i betragteligt omfang må mindske eller indstille sin produktion af husholdningsfolie af aluminium i Fællesskabet og derved vil styrke de eksporterende producenters position og i betydelig grad svække konkurrencen på fællesskabsmarkedet.

(157) Endvidere konstateredes det, at der ud over de pågældende lande fandtes en række alternative leveringskilder for husholdningsfolie af aluminium til ikke-integrerede omspolere. I undersøgelsesperioden tegnede importen fra disse andre tredjelande sig for omkring 13% af det samlede forbrug.

(158) For så vidt angår argumentet om de integrerede EF-omspoleres potientielt dominerende position viste undersøgelsen endelig en begrænset varemærkeloyalitet hos forbrugerne samt ingen væsentlige hindringer for adgang, navnlig af teknologisk art. Det er derfor usandsynligt, at nogen omspoler vil få lov til at optræde på en måde, der i væsentlig grad er uafhængig af kunder og konkurrenter.

(159) Da EF-erhvervsgrenen ikke fandtes at have kapacitet til at forsyne hele fællesskabsmarkedet, og da der som nævnt højst sandsynligt stadig vil blive importeret varer med oprindelse i de pågældende lande, vil der fortsat være stærk konkurrence efter en indførelse af antidumpingforanstaltninger. En eventuel indførelse af antidumpingtold vil således ikke begrænse brugerindustriernes valgmuligheder eller svække konkurrencen.

6. Konklusion om Fællesskabets interesser

(160) På baggrund af ovenstående konkluderes det, at der for så vidt angår Fællesskabets interesser ikke foreligger tvingende årsager til ikke at vedtage antidumpingforanstaltninger i det aktuelle tilfælde.

H. Endelige antidumpingforanstaltninger

1. Skadestærskel

(161) Ved fastsættelsen af den endelige told blev der taget hensyn til de konstaterede dumpingmargener og den told, der er nødvendig for at afhjælpe den skade, som EF-erhvervsgrenen har lidt.

(162) For at fastsætte størrelsen af den told, som er nødvendig for at afhjælpe den af dumpingimporten forvoldte skade, var det først nødvendigt at fastsætte den mindste fortjenstmargen før skat, som EF-erhvervsgrenen med rimelighed kunne have opnået, hvis der ikke var forekommet dumping. Det fandtes, at en fortjenstmargen på 5% er et passende minimum, idet der blev taget hensyn til den fortjeneste, der blev opnået for omformningsfolie af aluminium, som er en nærtbeslægtet vare, der ikke er genstand for dumping, og til behovet for, at EF-erhvervsgrenen foretager langsigtede investeringer.

(163) Den nødvendige prisforhøjelse fastsattes derefter på grundlag af en sammenligning mellem den vejede gennemsnitlige importpris, der anvendtes med henblik på beregning af underbud, og den ikke-skadevoldende pris på husholdningsfolie af aluminium, som EF-erhvervsgrenen solgte på fællesskabsmarkedet i undersøgelsesperioden. Den ikke-skadevoldende pris blev beregnet ved at lægge EF-erhvervsgrenens gennemsnitlige faktiske tab i undersøgelsesperioden til dens salgspris samt yderligere tillægge ovennævnte fortjenstmargen på 5%. Forskellen som følge af denne sammenligning blev derefter udtrykt i procent af den samlede cif-importværdi, dvs. skadesmargenen.

2. Endelig told

(164) På baggrund af ovenstående og i overensstemmelse med artikel 9, stk. 4, i grundforordningen fastslås det, at der bør indføres en endelig antidumpingtold svarende til de fastlagte dumpingmargener, medmindre de konstaterede skadesmargener var lavere, i hvilket tilfælde sidstnævnte vil blive benyttet.

(165) I forbindelse med importen af den pågældende vare fra Rusland bør resttolden fastsættes på grundlag af den toldsats, der er fastsat for den eneste samarbejdsvillige eksporterende producent.

(166) På grundlag af ovenstående foreslås følgende endelige told:

>TABELPOSITION>

(167) De antidumpingtoldsatser for individuelle selskaber, der er anført i denne forordning, blev fastsat på grundlag af resultaterne af den foreliggende undersøgelse. De afspejler derfor den situation, der konstateredes for disse selskaber i undersøgelsen. Disse toldsatser finder (i modsætning til den landsdækkende told for alle andre selskaber) udelukkende anvendelse på import af varer med oprindelse i det pågældende land og fremstillet af selskaberne og således af de nævnte specifikke retlige enheder. Varer, som er fremstillet af andre selskaber, som ikke udtrykkeligt er nævnt i den operative del af denne forordning med navn og adresse, herunder enheder, der er forretningsmæssigt forbundet med de specifikt nævnte, kan ikke drage fordel af disse satser, men er omfattet af toldsatsen for alle andre selskaber.

(168) Alle anmodninger om anvendelse af disse individuelle toldsatser (f.eks. efter ændring af den pågældende virksomheds navn eller efter oprettelse af nye produktions- eller salgsenheder) fremsendes straks til Kommissionen [3] sammen med alle relevante oplysninger, især om ændringer af selskabets aktiviteter i forbindelse med fremstilling og hjemmemarkeds- og eksportsalg i tilknytning til den pågældende navneændring eller ændring vedrørende produktions- og salgsenheder. Kommissionen vil, hvis det er hensigtsmæssigt, og efter høring af Det Rådgivende Udvalg ændre forordningen i overensstemmelse dermed ved at ajourføre listen over de selskaber, der er omfattet af individuelle toldsatser.

[3] Europa-Kommissionen, Generaldirektoratet for Handel, Direktorat C, Terv 0/13, Rue de la Loi/Wetstraat 200, B-1049 Brussels / Bruxelles, Belgien.

3. Tilsagn

(169) Både den kinesiske og den russiske eksporterende producent afgav et tilsagn i henhold til artikel 8, stk. 1, i grundforordningen. Med hensyn til den kinesiske eksporterende producent kunne dette tilsagn i betragtning af, at der ikke var tilstået markedsøkonomisk status, ikke godtages, da det ikke indeholdt de fornødne garantier fra de kinesiske myndigheders side til at sikre en passende overvågning. Under disse omstændigheder bør der indføres en antidumpingtold svarende til den fastlagte endelige dumpingmargen.

(170) Den russiske eksporterende producent indvilgede i at sælge den pågældende vare til eller over en pris, der fjerner de skadelige virkninger af dumping. Endvidere vil de regelmæssige og detaljerede rapporter, som selskabet forpligtede sig til at aflægge til Kommissionen, muliggøre en effektiv kontrol. Desuden er varens beskaffenhed og det pågældende selskabs salgsstruktur af en sådan art, at Kommissionen mener, at risikoen for omgåelse er begrænset.

(171) For yderligere at gøre det muligt for Kommissionen effektivt at overvåge, om selskabet overholder sit tilsagn, når der fremlægges en anmodning om overgang til fri omsætning for de relevante toldmyndigheder, er fritagelsen for antidumpingtolden betinget af, at der fremlægges en handelsfaktura, som mindst indeholder de oplysninger, der er anført i bilaget. Dette omfang af oplysninger er også nødvendigt, for at toldmyndighederne tilstrækkeligt sikkert kan fastslå, om forsendelserne er i overensstemmelse med handelsdokumenterne og er omfattet af tilsagnet. Hvis der ikke fremlægges en sådan faktura, eller hvis den ikke svarer til den pågældende vare, der er frembudt for toldmyndighederne, skal der i stedet betales antidumpingtold til den relevante sats.

(172) Det skal bemærkes, at hvis tilsagnet brydes, trækkes tilbage eller formodes brudt, kan der indføres antidumpingtold, jf. artikel 8, stk. 9 og 10, i grundforordningen -

UDSTEDT FØLGENDE FORORDNING:

Artikel 1

1. Der indføres en endelig antidumpingtold på importen af folie af aluminium, af tykkelse ikke under 0,009 mm og ikke over 0,018 mm, uden underlag, kun valset, i ruller af bredde ikke over 650 mm, henhørende under KN-kode ex 7607 11 10 (Taric-kode 7607 11 10 10) og med oprindelse i Folkerepublikken Kina og Rusland.

2. Den endelige antidumpingtold fastsættes til følgende af nettoprisen, frit Fællesskabets grænse, ufortoldet, for varer fremstillet af:

>TABELPOSITION>

3. Uanset bestemmelserne i artikel 1, stk. 1, finder den endelige antidumpingtold ikke anvendelse på importerede varer, der er overgået til fri omsætning i overensstemmelse med bestemmelserne i artikel 2.

4. Gældende bestemmelser vedrørende told finder anvendelse, medmindre andet er angivet.

Artikel 2

1. Varer, der er angivet til overgang til fri omsætning i henhold til Taric-tillægskode A256 undtages fra den ved artikel 1 indførte antidumpingtold, forudsat at de er fremstillet af og sendt fra Siberian Aluminium (Sayan Foil, Sayanagorsk), og faktureret direkte fra Rual Trade Limited, Suites 7B & 8B, 50 Town Range, Gibraltar til Sibirsky Aluminium GmbH, Graf-Adolf-Platz 1-2, D-40213, Düsseldorf, og på betingelse af at sådanne importerede varer er ledsaget af en handelsfaktura, som mindst indeholder de oplysninger, der er anført i bilaget.

2. Toldfritagelsen er betinget af, at der fremlægges en handelsfaktura, som er udstedt direkte af sælgeren til køberen anført i stk. 1, og som indeholder de oplysninger, der er anført i bilaget, når der fremsættes anmodning om varernes overgang til fri omsætning.

Artikel 3

Denne forordning træder i kraft dagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den [...]

På Rådets vegne

Formand

BILAG Nødvendige oplysninger i handelsfakturaer, der ledsager varer solgt i henhold til et tilsagn

1. Fakturaens nummer

2. Den Taric-tillægskode, under hvilken de af fakturaen omfattede varer kan toldbehandles ved Fællesskabets grænse.

3. En nøjagtig varebeskrivelse, herunder angivelse af:

- the product code number (PCN) (as established in the undertaking offered by the producing exporter in question).

- varekodenummeret (som fastsat i det tilsagn, der er afgivet af den pågældende eksporterende producent)

- KN-kode

- mængde (i antal kg).

4. En beskrivelse af salgsbetingelserne, herunder:

- pris pr. kg

- betalingsbetingelser

- leveringsbetingelser

- samlede rabatter og nedslag.

5. Navnet på det selskab, der handler som importør, og til hvilket fakturaen er udstedt direkte af selskabet.

6. Navnet på den funktionær i selskabet, der har udstedt fakturaen, og følgende underskrevne erklæring:

"Undertegnede bekræfter, at salget til direkte eksport til Det Europæiske Fællesskab af de varer, der er omfattet af denne faktura, finder sted inden for rammerne af og i henhold til bestemmelserne i det tilsagn, der er afgivet af [SELSKAB], og som Europa-Kommissionen har godtaget ved [VEDTAGELSE NUMMER], og erklærer, at de i denne faktura angivne oplysninger er fuldstændige og korrekte."